CELEX: 52014PC0182
Language: ro
Date: 2014-03-19
Title: Propunere de DECIZIE A CONSILIULUI privind acordarea de asistență macrofinanciară Ucrainei

|
			
		
		
		52014PC0182
		
			Propunere de DECIZIE A CONSILIULUI privind acordarea de asistență macrofinanciară Ucrainei /* COM/2014/0182 final - 2014/0104 (NLE) */
			
				
		
		
			
			   	EXPUNERE DE MOTIVE
1.           CONTEXTUL PROPUNERII
·      Motivele și obiectivele propunerii 
Economia ucraineană este în recesiune din
a doua jumătate a anului 2012, înregistrând un singur trimestru de
creștere pozitivă la sfârșitul anului 2013, situație rapid
inversată în primele două luni ale anului 2014 ca urmare a
deteriorării conjuncturii politice și a situației în domeniul
securității. 
În 2013, guvernul ucrainean a pierdut accesul
la piețele financiare din cauza scăderii încrederii, având în vedere
accentuarea deficitului bugetar și de cont curent și în absența
unor reforme foarte necesare. De asemenea, lipsa de voință din partea
autorităților de a se angaja pe calea reformelor le-a împiedicat
să încheie un acord de finanțare cu FMI. 
Ca urmare a unor rambursări importante de
datorii în cel de-al patrulea trimestru din 2013 și la începutul anului 2014
și a intervențiilor Băncii Centrale cu scopul de a apăra
ancorarea monedei față de dolar, rezervele s-au diminuat dramatic la 15,5
miliarde USD la sfârșitul lunii februarie, fapt care a lăsat Ucraina
cu o situație foarte fragilă și în continuă
înrăutățire a balanței de plăți. Criza
politică actuală are efecte foarte dăunătoare asupra
stabilității economice și financiare deja precare a Ucrainei.
Întreruperea de facto a asistenței acordate de Rusia în cadrul
pachetului de 15 miliarde USD convenit în luna decembrie a anului trecut
și încetarea anunțată, începând cu aprilie 2014, a
prețurilor reduse la gaz acordate de Gazprom, vor deteriora și mai
mult situația. În aceste condiții, Ucraina se confruntă cu un
risc foarte mare de neplată în viitorul apropiat.
În același timp, în cursul lunii
februarie și în urma protestelor continue de masă care au avut loc de
la sfârșitul lunii noiembrie, guvernul a demisionat. La 27 februarie,
Verkhovna Rada a aprobat un nou guvern și s-a revenit la Constituția
din 2004. În ciuda acestor schimbări, Ucraina nu a reușit să
își redobândească stabilitatea politică, deoarece suveranitatea
și integritatea teritorială a acesteia au fost recent încălcate
de Federația Rusă. 
Noul guvern s-a angajat public să
demareze implementarea unor reforme semnificative și cuprinzătoare
înainte de alegerile prezidențiale din 25 mai. Deși în acest moment
procesul politic este instabil, deocamdată există semne clare de
angajament în vederea realizării unor reforme economice.  
În acest context, autoritățile
ucrainene încearcă să obțină asistență
financiară de la creditori și donatori multilaterali și
bilaterali pentru a putea sprijini un program de reforme, aflat în prezent în
curs de elaborare, care ar reduce vulnerabilitățile economice, ar
stimula creșterea rezervelor internaționale și ar încuraja
creșterea economică. FMI a trimis o misiune în Ucraina la începutul
lunii martie și este de așteptat să joace un rol-cheie în
pregătirea acestui program de reforme și în mobilizarea
asistenței financiare internaționale în favoarea Ucrainei. În
următoarele săptămâni, se așteaptă ca FMI și
autoritățile ucrainene să ajungă la un acord asupra unui
program economic ce urmează să fie susținut printr-un acord de
finanțare. 
Se preconizează că nevoile de
finanțare externă ale Ucrainei vor depăși finanțarea
ce va fi probabil furnizată de FMI. În acest context, Comisia
Europeană a anunțat la 5 martie 2014 mobilizarea unui pachet de sprijin
financiar pentru Ucraina, anunț salutat de șefii de stat sau de
guvern în ziua următoare. Unul dintre elementele pachetului este un nou
program de asistență macrofinanciară (AMF) în valoare de
până la 1 miliard EUR. 
Comisia Europeană prezintă Consiliului
o propunere de a acorda Ucrainei o asistență macrofinanciară  în
valoare maximă de 1 miliard EUR. Asistența ar urma să ia
forma unor împrumuturi pe termen mediu, fără componenta de grant
(ajutoare nerambursabile), dat fiind faptul că Ucraina nu îndeplinește
criteriile de eligibilitate pentru a utiliza granturi în cadrul
operațiunilor de asistență macrofinanciară. 
Asistența macrofinanciară
propusă de UE este menită să ajute Ucraina să își
acopere o parte din nevoile urgente de finanțare externă în contextul
programului de stabilizare și de reforme aflat în curs de elaborare,
reducând astfel problemele pe termen scurt ale economiei legate de balanța
de plăți și de situația bugetară fragilă.
Asistența propusă ar sprijini măsurile urgente de consolidare bugetară
și stabilizare externă și ar încuraja punerea în aplicare de
către autorități a unor reforme structurale având ca scop
îmbunătățirea managementului macroeconomic general, consolidarea
guvernanței economice și a transparenței și
îmbunătățirea condițiilor pentru o creștere
sustenabilă. 
Propunerea de asistență
macrofinanciară este în concordanță cu obiectivele
Parteneriatului estic și cu orientările noii politici europene de
vecinătate (PEV). Ea ar constitui pentru celelalte țări din regiune
un semnal al disponibilității UE de a sprijini țările care
se angajează pe calea reformelor politice în perioadele caracterizate de
dificultăți economice. În acest context, Comisia consideră
că sunt îndeplinite condițiile politice și economice
indispensabile acordării unei AMF având valoarea ș natura propuse.
·      Contextul general
După 5 trimestre consecutive de declin,
PIB-ul real a înregistrat o creștere cu 3,3 % față de anul
precedent în al patrulea trimestru al anului 2013, ceea ce a dus la o
creștere zero pentru anul 2013. Performanța slabă a economiei
s-a datorat unei combinații de factori: o recoltă slabă,
declinul exporturilor de oțel și reformele interne amânate. Potrivit
FMI, creșterea se pare că ar fi fost negativă în ianuarie
și februarie. Din cauza situației instabile, previziunile pentru 2014
se situează între -5 % și + 3 % în funcție de
ipoteze. Ajustările macroeconomice, inclusiv consolidarea bugetară
și flexibilitatea cursului de schimb, vor avea efecte
contracționiste, dar, pe de altă parte, acordul avut în vedere de FMI
ar spori încrederea, fapt care ar putea duce la intrări de ISD destul de
rapid. Totuși, politica Rusiei față de Ucraina reprezintă
un risc substanțial de evoluție negativă.   
Inflația a fost foarte scăzută
în ultimii ani, ajungând la 0,3 % la sfârșitul anului 2013; presiunea
inflaționistă însă a crescut în 2014. IPC a fost de 0,5 %
în ianuarie și de 1,2 % în februarie, iar Banca Națională a
Ucrainei se așteaptă să atingă 10 % sau mai mult
până la sfârșitul anului 2014 ca urmare a deprecierii grivnei (UAH)
și a creșterii preconizate a tarifelor la energie pentru
gospodării.
Deficitul bugetar, inclusiv deficitul
operațional al principalului operator din sectorul energetic ucrainean
Naftogaz a fost estimat la 6,5 % - 7,5 % din PIB în 2013, în
principal ca urmare a acordării continue de subvenții pentru energie,
care s-au ridicat la 7 % din PIB, dar și ca urmare a încetinirii
creșterii economice. Cheltuielile de capital au fost diminuate cu 40 %
în 2013, în timp ce veniturile din TVA au scăzut cu 7 %. Bugetul 2014
a fost adoptat de Rada la începutul lunii ianuarie, dar s-a bazat pe ipoteze
nerealiste de creștere economică și de inflație și se
află în prezent în curs de revizuire de către Ministerul
Finanțelor în strânsă cooperare cu FMI. În perioada ianuarie -
februarie 2014 veniturile s-au ridicat la 82 % din suma
prevăzută în buget, ceea ce înseamnă că, în 2014,
cheltuielile trebuie reduse cu aproximativ 80 de miliarde UAH, respectiv 15-17 %.
În plus, prețul gazului importat din Rusia va fi majorat la 1 aprilie la
cel puțin 400 USD per 1 000 de metri cubi, exercitând o presiune
semnificativă asupra bugetului. Cu toate acestea, ministrul de
finanțe a dat garanții că tarifele la gaz pentru gospodării
și societățile de termoficare vor fi majorate înainte de
alegerile din 25 mai, ceea ce va reduce această presiune. O altă
problemă este cea a arieratelor, constituite atât din restituiri ale
TVA-ului către societățile comerciale, cât și din plata
restantă a subvențiilor către societățile de
utilități publice, care se ridică la 12 miliarde UAH și,
respectiv, la 8 miliarde UAH.
De la izbucnirea crizei s-a înregistrat o
presiune puternică asupra monedei locale. Banca Națională a
Ucrainei a permis devalorizarea semnificativă a grivnei (cu aproximativ 25 %)
în februarie. Este vorba în parte de o devalorizare intenționată a
cursului de schimb oficial la 7 februarie de la 7,99 UAH/USD (menținut la
această valoare din iulie 2012) la 8,708 UAH/USD. Ulterior, deprecierea
monedei s-a accelerat ca urmare a incapacității Băncii
Naționale a Ucrainei de a interveni din cauza rezervelor valutare foarte
scăzute. În acord cu FMI, Banca Națională a Ucrainei
urmărește acum o politică de neintervenție, cu
excepția cazurilor de variații semnificative ale cursului de schimb.
De asemenea, aceasta menține o serie de controale asupra capitalurilor,
însă afirmă că se va abține de la introducerea unor noi
dispoziții. În ciuda acestor măsuri, grivna rămâne
instabilă. Dacă moneda se va devaloriza mai mult, există riscul
deteriorării portofoliilor de credit și a capitalurilor băncilor
și nu s-ar reechilibra neapărat contul curent deoarece o mare parte a
exporturilor sunt dependente de factori de producție importați. În
plus, economia ucraineană este orientată spre consum (75 % din
PIB), iar devalorizarea însoțită de inflație ar avea probabil un
efect contracționist asupra PIB-ului. 
Contul curent s-a deteriorat semnificativ în 2013,
ajungând la un deficit estimat la 10 % din PIB, ceea ce reflectă în
principal scăderea exporturilor. Banca Națională a Ucrainei se
așteaptă la o scădere semnificativă a deficitului de cont
curent în 2014, ca urmare a ajustărilor pe care le implică acordul
avut în vedere cu FMI, printre care și consolidarea bugetară. Cu
toate acestea, necesitățile de finanțare pentru contul curent
vor rămâne substanțiale pe termen scurt — cel puțin 4 miliarde
USD înainte de sfârșitul celui de-al doilea trimestru al anului 2014. Se
estimează că ISD nete au scăzut și mai mult, de la 5,0 %
din PIB în 2012 la 2,6 % din PIB în 2013 și au fost aproape 0 %
în ianuarie 2014. 
Datoria externă era estimată la 76,7 %
din PIB la sfârșitul lui 2013. Doar aproximativ o treime din aceasta este
datorată sau garantată de autoritățile publice (inclusiv
datoria Băncii Naționale către FMI). În plus față de
datoriile garantate public ale unor societăți debitoare ucrainene,
cum ar fi euroobligațiunile garantate de stat emise de Naftogaz, alte
pasive externe ale unor întreprinderi din Ucraina ar putea avea o
importanță sistemică pentru această țară. În special,
datoria Naftogaz (în arierate) pentru livrările de gaz din Rusia efectuate
de Gazprom are implicații directe pentru contul curent al țării
deoarece Gazprom își stabilește tarifele în funcție de istoricul
plății datoriilor de către Naftogaz. 
Rezervele oficiale au scăzut cu 16 %,
la 20,4 miliarde USD în cursul anului 2013 ca urmare a nivelului ridicat al
deficitului de cont curent, a presiunii asupra grivnei și a
rambursării unor datorii semnificative în 2013. Această
tendință negativă a continuat în lunile ianuarie și
februarie, când rezervele au scăzut cu încă 13 % pe lună
până la 15,5 miliarde USD la sfârșitul lunii februarie (2 luni de
acoperire a importurilor). Această evoluție reflectă în mod clar
o vulnerabilitate crescută a balanței de plăți.
La 41 % din PIB (la sfârșitul anului
2013), datoria publică se află sub nivelul de referință cu
grad ridicat de risc. În același timp, obligațiile privind serviciul
datoriei publice, în special în ceea ce privește datoria externă sau
datoria internă în valută, vor cântări greu asupra
finanțelor publice și asupra rezervelor internaționale în
viitorul apropiat. Serviciul total al datoriei guvernului și Băncii
Naționale a Ucrainei pentru restul anului 2014 se ridică la
aproximativ 10 miliarde USD. Plățile datoriilor vor înregistra un
vârf între iunie și septembrie. În perioada martie - mai, serviciul
datoriei se ridică la aproximativ 2 miliarde USD. În plus, datoria
restantă a Naftogaz față de Gazprom se ridică la încă 2
miliarde USD. Obligațiile de plată a datoriei în 2015 sunt cifrate la
aproximativ 10 miliarde USD.
Potrivit Băncii Naționale a
Ucrainei, în sectorul bancar există suficiente lichidități, dar,
începând din februarie, nu se mai acordă credite întreprinderilor.
Erodarea depozitelor era de circa 2 % în ianuarie și de aproximativ 8 %
în februarie. O nouă eventuală devalorizare a monedei ar pune
probleme sectorului bancar, iar calitatea activelor s-ar putea degrada rapid.
Sectorul bancar are nevoie de o reexaminare aprofundată a
calității activelor sale. Dincolo de riscurile pe termen scurt,
sectorul bancar din Ucraina prezintă unele deficiențe structurale
susceptibile să se afle în centrul programului de reformă
susținut prin acordul avut în vedere cu FMI. Există deficiențe
clare în supravegherea bancară și guvernanța corporativă
din sectorul bancar și o protecție insuficientă a drepturilor
creditorilor.
În plus față de necesitatea de a
restructura și de a consolida sistemul bancar, există și alte
provocări structurale esențiale pentru reformă printre care se
numără creșterea tarifelor la utilități, care au în
prezent o contribuție semnificativă la deficitul bugetar, consolidând
în același timp nivelul de protecție socială; combaterea
corupției, nu în ultimul rând în materie de impozitare și vamă;
consolidarea dezvoltării sectorului privat și
îmbunătățirea mediului de afaceri pentru a stimula
investițiile, inclusiv ISD.
Pe baza indicațiilor furnizate mai sus,
în 2014 și în 2015 Ucraina se va confrunta cu nevoi de finanțare
externă semnificative care vor reflecta îndeosebi un deficit de cont
curent încă substanțial, obligații de plată a datoriei
externe considerabile și necesitatea de a reconstitui o masă
minimă de rezerve valutare. De asemenea, afluxul de capital privat, sub
formă de investiții străine directe sau credite private, va
rămâne extrem de scăzut. Previziunile preliminare privind nevoile
reziduale de finanțare externă ale Ucrainei ar trebui să fie
puse la dispoziție în săptămânile următoare, după
rezultatele discuțiilor tehnice pe care autoritățile ucrainene
le derulează în acest moment cu FMI. Dar se anticipează încă de
pe acum că va fi nevoie de un sprijin internațional mai mare pentru a
acoperi aceste nevoi și pentru a crea condițiile necesare unei
implementări cu succes a reformelor în Ucraina. Propunerea de
asistență macrofinanciară din partea UE ar contribui la
acoperirea deficitului de finanțare rezidual pentru perioada 2014-2015.
·      Dispoziții în vigoare în domeniul propunerii
Decizia din
12 iulie 2002 a Consiliului privind acordarea de asistență
macrofinanciară suplimentară Ucrainei (2002/639/CE)[1]
Decizia 646/2010/UE
a Parlamentului European și a Consiliului din iulie 2010 de acordare de
asistență macrofinanciară Ucrainei[2]
·      Coerența cu celelalte politici și obiective ale Uniunii
UE dorește să stabilească o
relație din ce în ce mai strânsă cu Ucraina, care să meargă
dincolo de simpla cooperare bilaterală, cuprinzând o asociere
politică și o integrare economică progresive. Ucraina este o
țară importantă atât în cadrul politicii europene de vecinătate,
cât și în cadrul Parteneriatului estic. UE a semnat un acord de
parteneriat și cooperare (APC) cu Ucraina în 1998, care definește
cadrul cooperării noastre în toate domeniile-cheie de reformă și
care constituie în continuare temeiul juridic al relațiilor noastre.
Relațiile au fost consolidate și mai mult în noiembrie 2009, când
Cabinetul de Miniștri al Ucrainei a adoptat Programul de asociere
UE-Ucraina, care a fost actualizat în 2011 (aprobat de Consiliul de cooperare
UE-Ucraina în iunie 2013) și care urmărește să
pregătească și să faciliteze intrarea în vigoare a noului
acord de asociere care a fost negociat în perioada 2007-2011 și parafat în
2012 și care se preconizează a fi semnat în viitorul apropiat.
Legăturile economice cu UE sunt
importante. UE se numără printre cei mai importanți parteneri
comerciali ai Ucrainei și reprezintă aproximativ o treime din
comerțul său exterior. În 2012, valoarea importurilor Ucrainei din UE
a fost de 23,8 miliarde EUR, iar valoarea exporturilor sale a fost de 14,6 miliarde
EUR. De asemenea, Ucraina este foarte dependentă de UE în ceea ce
privește investițiile străine directe și alte fluxuri
financiare. În cadrul acordului de asociere, UE a finalizat negocierile cu
Ucraina privind crearea, în 2011, a unei zone de liber schimb complex și
cuprinzător (DCFTA) cu scopul de a permite accesul nerestricționat al
Ucrainei la piața unică a UE. La 11 martie 2014, Comisia a adoptat o
propunere de regulament al Parlamentului European și al
Consiliului UE prin care se eliminau temporar taxele vamale la exporturile din
Ucraina către UE (COM 2014/166). Măsurile
propuse, care se preconizează a fi adoptate de către colegislatori în
lunile următoare, se vor aplica imediat și vor fi întrerupte în
noiembrie 2014, când va începe aplicarea provizorie a DCFTA.
Asistența macrofinanciară din partea
UE ar completa cele 1,565 miliarde EUR mobilizate în total sub formă de
granturi prin Instrumentul european de vecinătate, Facilitatea de
investiții pentru vecinătate, Instrumentul care contribuie la
stabilitate și la pace și prin linia bugetară din bugetul UE
destinată politicii externe și de securitate comună. Prin
sprijinul acordat adoptării de către autoritățile ucrainene
a unui cadru corespunzător pentru politica macroeconomică pe termen
scurt și reforme structurale, asistența macrofinanciară din
partea UE ar consolida valoarea adăugată a implicării globale a
UE, sporind eficacitatea intervenției globale a UE și prin alte
instrumente financiare.
Tranziția imediată a Ucrainei va fi
foarte dificilă, iar riscul de colaps politic și economic
continuă să existe. În același timp, noul guvern s-a angajat
public să adopte măsuri semnificative în direcția reformelor
politice și economice, având ca scop combaterea corupției și
consolidarea instituțiilor și a mecanismelor, inclusiv a statului de
drept. Țara are în vedere și un program de reformă
economică vizând crearea premiselor pentru un model de creștere
economică durabilă. 
Propunerea de asistență
macrofinanciară este coerentă cu angajamentul UE de a sprijini
tranziția economică și politică a Ucrainei. Totodată,
aceasta este coerentă cu principiile care guvernează utilizarea
instrumentului de asistență macrofinanciară, inclusiv cu
caracterul său excepțional, principiile privind condițiile
politice prealabile, complementaritatea, condiționalitatea și
disciplina financiară. Actuala operațiune are loc în
circumstanțe foarte speciale de extremă urgență.
Comisia va continua să monitorizeze
și să analizeze, pe parcursul perioadei de aplicare a asistenței
macrofinanciare, respectarea criteriilor menționate, inclusiv evaluarea,
în strânsă legătură cu serviciul european de acțiune
externă, a condițiilor politice prealabile.
2.           REZULTATELE
CONSULTĂRILOR CU PĂRȚILE INTERESATE ȘI ALE EVALUĂRII
IMPACTULUI
·      Consultarea părților interesate
Asistența macrofinanciară este
acordată ca parte integrantă a sprijinului internațional pentru
stabilizarea economică a Ucrainei. La elaborarea prezentei propuneri de
asistență macrofinanciară, serviciile Comisiei s-au consultat cu
Fondul Monetar Internațional, care este pe cale de a stabili un program de
finanțare considerabil, și cu alți creditori și donatori
multilaterali și bilaterali. Comisia a menținut, de asemenea,
contacte regulate cu autoritățile ucrainene.
·      Obținerea și utilizarea expertizei
Deoarece procedura de aprobare trebuie să
fie urgentă, Comisia, cu ajutorul unor experți externi, va efectua în
decursul lunilor aprilie-mai 2014 o evaluare operațională pentru
verificarea calității și a fiabilității circuitelor
financiare și a procedurilor administrative din sectorul public ucrainean.
·      Evaluarea impactului
Asistența macrofinanciară și
ajustarea economică aferentă vor contribui la reducerea riscului
iminent de neplată și de colaps economic, prin abordarea nevoilor de
finanțare externă pe termen scurt ale Ucrainei, sprijinind
totodată măsurile strategice menite să consolideze balanța
de plăți și situația bugetară și creând o
creștere economică durabilă. Se preconizează că
condiționalitatea asociată programului va contribui mult la îmbunătățirea
eficienței și transparenței gestionării finanțelor
publice, la promovarea reformelor fiscale pentru reducerea subvențiilor
pentru utilități și a altor cheltuieli, la susținerea
eforturilor existente pentru consolidarea nivelului de protecție socială,
la consolidarea guvernanței și supravegherii sectorului financiar, la
întărirea măsurilor anticorupție, ceea ce va genera o
creștere a veniturilor și la adoptarea unor măsuri de
îmbunătățire a cadrului de reglementare pentru comerț
și investiții.
3.           ELEMENTELE JURIDICE ALE PROPUNERII
·     
Rezumatul acțiunii propuse
Uniunea Europeană pune la dispoziția
Ucrainei asistență macrofinanciară în valoare totală de
maximum 1 miliard EUR, acordată sub forma unui împrumut pe termen mediu.
Asistența va contribui la acoperirea nevoilor reziduale de finanțare
externă ale Ucrainei în 2014. 
Asistența va fi furnizată în una sau
două tranșe și va fi condiționată de existența
unui acord cu FMI și de punerea în aplicare de către Ucraina a
anumitor măsuri de reformă structurală care vor fi convenite de
Comisie, în numele UE, și de Ucraina într-un memorandum de
înțelegere. Pregătirea memorandumului de înțelegere se va
efectua în coordonare cu FMI și Banca Mondială. Având în vedere
faptul că Ucraina trebuie neapărat să implementeze politici
macroeconomice solide și reforme ambițioase, nu se consideră
adecvat să se facă plăți în cadrul noului program
fără o anumită condiționalitate. În acest context,
opțiunea preferată este de a acorda asistență în două
tranșe, prima tranșă fiind condiționată de
existența acordului cu FMI, a doua tranșă fiind
condiționată, la rândul ei, de implementarea condițiilor
convenite. Va exista o distanță de cel puțin trei luni între
cele două tranșe. Plata primei tranșe (probabil 500 de milioane
EUR) este prevăzută să aibă loc în iunie 2014, iar plata
celei de-a doua, în toamna acestui an. Cu toate acestea, în cazul în care
decide că, din cauza extremei urgențe a nevoilor de finanțare,
plata asistenței ar trebui să se facă într-o singură
tranșă, Comisia  ar condiționa, totuși,această
plată de realizarea prealabilă a anumitor acțiuni critice. 
În pregătirea listei condițiilor sau
a acțiunilor prealabile pentru eliberarea asistenței, Comisia va
urmări realizarea de reforme structurale destinate
îmbunătățirii gestionării macroeconomice globale și
condițiile pentru o creștere economică durabilă (de
exemplu, transparența și eficiența gestionării
finanțelor publice; reformele fiscale; guvernanța și
supravegherea sectorului financiar; reformele pentru consolidarea nivelului de
asistență socială și reformele ce vizează
îmbunătățirea cadrului de reglementare pentru comerț
și investiții). 
Asistența va fi gestionată de
Comisie. Sunt aplicabile dispoziții specifice privind prevenirea fraudei
și a altor nereguli, în conformitate cu Regulamentul financiar. 
Decizia de a acorda întreaga
asistență macrofinanciară sub formă de împrumuturi este
justificată de nivelul de dezvoltare al Ucrainei (măsurat în
funcție de venitul pe cap de locuitor) și de indicatorii datoriei. Decizia
este, de asemenea, conformă cu tratamentul acordat Ucrainei de Banca
Mondială și de FMI. Într-adevăr, Ucraina nu este eligibilă
pentru finanțare preferențială din partea Asociației
Internaționale pentru Dezvoltare sau a FMI.
·      Temeiul juridic
Temeiul juridic al prezentei propuneri este
articolul 213 din TFUE. Dat fiind faptul că nu ar fi posibilă
începerea plății asistenței propuse în prima jumătate a
anului 2014 și că, prin urmare, aceasta nu ar răspunde nevoilor
financiare urgente ale Ucrainei, în cazul în care decizia ar fi adoptată
de Parlament și Consiliu în conformitate cu articolul 212 din TFUE în
procedură legislativă ordinară, se justifică utilizarea
articolul 213 din TFUE, care prevede adoptarea deciziei de către
Consiliu.  
·      Principiul subsidiarității
Propunerea nu intră în sfera unei
competențe exclusive a UE. Principiul subsidiarității se
aplică în măsura în care obiectivul restaurării
stabilității macroeconomice pe termen scurt a Ucrainei nu poate fi
îndeplinit în mod suficient de către statele membre și de aceea el
poate fi realizat mai bine de către Uniunea Europeană. Motivele
principale sunt constrângerile bugetare existente la nivel național
și nevoia unei coordonări strânse între donatori pentru a maximiza
amploarea și eficiența ajutorului. 
·      Principiul proporționalității
Propunerea respectă principiul
proporționalității: ea se limitează la minimul necesar
pentru a atinge obiectivul stabilității macroeconomice pe termen
scurt prin reducerea riscului eventual de neplată și nu depășește
ceea ce este necesar în acest scop. 
Având în vedere amploarea
necesităților de finanțare externă ale Ucrainei în 2014
și 2015, valoarea asistenței va corespunde unei părți
relativ mici din aceste nevoi. Dată fiind asistența promisă
Ucrainei de alți donatori și creditori bilaterali și
multilaterali, se consideră că aceasta constituie un nivel
corespunzător pentru UE de partajare a sarcinii.
·      Complementaritate
Asistența macrofinanciară
propusă ar urma să completeze asistența avută în vedere de
alți donatori multilaterali și bilaterali în contextul programului
economic sponsorizat de FMI. De asemenea, asistența macrofinanciară
din partea UE ar completa granturile și împrumuturile din partea UE
mobilizate în cadrul instrumentelor de cooperare obișnuită ale UE (în
special Instrumentul european de vecinătate și parteneriat) și
prelungite de Banca Europeană de Investiții.
·      Alegerea instrumentelor
Finanțarea de proiecte sau asistența
tehnică nu ar fi adecvate sau suficiente pentru atingerea acestor
obiective macroeconomice. Principala valoare adăugată a
asistenței macrofinanciare comparativ cu alte instrumente ale UE ar fi
implementarea rapidă a acesteia pentru a reduce constrângerile financiare
externe imediate ale Ucrainei, dar și pentru a contribui la crearea unui
cadru macroeconomic stabil, inclusiv prin promovarea unei balanțe de
plăți și a unei situații bugetare sustenabile, și a
unui cadru adecvat pentru reformele structurale. Prin contribuția la
instituirea unui cadru global adecvat pentru politicile macroeconomice și
structurale, asistența macrofinanciară poate crește eficacitatea
acțiunilor finanțate în Ucraina prin alte instrumente financiare ale
UE, cu aplicare mai restrânsă. 
4.           IMPLICAȚIILE BUGETARE 
Asistența
preconizată va fi furnizată sub forma unui împrumut și ar trebui
să fie finanțată printr-o operațiune de împrumut pe care
Comisia o va desfășura în numele UE. Impactul bugetar al
asistenței va corespunde provizionării, la o rată de 9 %, a
sumelor vărsate în Fondul de garantare pentru acțiuni externe ale UE,
de la linia bugetară 01 03 06 („Provizionarea Fondului de
garantare”). Presupunând că împrumutul va fi vărsat în 2014 și
în conformitate cu normele care reglementează mecanismul Fondului de
garantare, provizionarea va avea loc în bugetul 2016.
5.           ELEMENTE OPȚIONALE 
·      Clauza de reexaminare / de revizuire / privind încetarea de drept a
efectelor juridice
Propunerea include o clauză privind
încetarea de drept a efectelor juridice. Asistența macrofinanciară
propusă urmează să fie pusă la dispoziție pentru o
perioadă de un an, din prima zi după intrarea în vigoare a
memorandumului de înțelegere, cu posibilitatea de prelungire dacă
este necesar.
2014/0104 (NLE)
Propunere de
DECIZIE A CONSILIULUI
privind acordarea de asistență
macrofinanciară Ucrainei
CONSILIUL UNIUNII EUROPENE,
având în vedere Tratatul privind
funcționarea Uniunii Europene, în special articolul 213 ,
având în vedere propunerea Comisiei Europene[3],
întrucât:
(1)       Relațiile dintre Uniunea
Europeană (denumită în continuare „Uniunea”) și Ucraina se
dezvoltă în cadrul politicii europene de vecinătate (PEV) și al
Parteneriatului estic. Acordul de parteneriat și cooperare dintre Uniune
și Ucraina a intrat în vigoare la 1 martie 1998. Dialogul politic
bilateral și cooperarea economică au continuat să se dezvolte în
cadrul Programului de asociere UE-Ucraina adoptat la 23 noiembrie 2009. Un nou
acord de asociere, ce include o zonă de liber schimb complex și
cuprinzător (DCFTA) a fost negociat în perioada 2007-2011 și parafat
în 2012. La 21 noiembrie 2013, cabinetul de miniștri al Ucrainei a luat o
decizie de suspendare a preparativelor pentru semnarea acordului de asociere.
După demisia guvernului în februarie 2014, noul guvern ucrainean și-a
declarat disponibilitatea de a semna acordul de asociere în viitorul apropiat.
La 6 martie 2014, Consiliul European și-a afirmat în Declarația sa
privind Ucraina angajamentul de a semna foarte curând toate capitolele politice
din acordul de asociere și de a adopta unilateral măsuri care să
permită Ucrainei să beneficieze substanțial de DCFTA. În acest
sens, propunerea de regulament al Parlamentului European și al Consiliului
a fost adoptată de către Comisie la 11 martie 2014.
(2)       Criza politică
actuală are efecte foarte dăunătoare asupra
stabilității economice și financiare deja precare a Ucrainei.
Ucraina se confruntă în prezent cu o balanță de plăți
și o situația bugetară foarte slabă și în
continuă înrăutățire și cu o economie care se
îndreaptă din nou spre recesiune. Întreruperea de facto a
asistenței acordate de Rusia în cadrul pachetului de 15 miliarde USD
și încetarea anunțată, începând cu aprilie 2014, a
prețurilor reduse la gaz acordate de Gazprom vor deteriora și mai
mult situația. În aceste condiții, Ucraina se confruntă cu un
risc foarte mare de neplată în viitorul apropiat.
(3)       După demisia guvernului,
Parlamentul a numit un nou președinte și un nou guvern la 22 și,
respectiv, la 27 februarie 2014. Deși s-a revenit la Constituția din 2004
și au fost anunțate alegeri prezidențiale pentru 25 mai 2014,
Ucraina nu a reușit să își redobândească stabilitatea
politică, deoarece suveranitatea și integritatea teritorială ale
acesteia au fost recent încălcate de Federația Rusă.
(4)       În acest context, Ucraina are
nevoie urgentă de asistență financiară din partea
creditorilor și donatorilor internaționali. Dat fiind faptul că
prima plată rapidă din asistența macrofinanciară a Uniunii
destinată Ucrainei (denumită în continuare „asistența
macrofinanciară din partea Uniunii”) nu ar fi posibilă în prima
jumătate a anului 2014 și că, prin urmare, aceasta nu ar
răspunde nevoilor financiare urgente ale Ucrainei, în cazul în care
decizia ar fi adoptată de Parlament și Consiliu în conformitate cu
articolul 212 din TFUE în procedură legislativă ordinară,
se justifică furnizarea asistenței macrofinanciare din partea Uniunii
pe baza unei decizii a Consiliului în conformitate cu articolul 213 din
TFUE.  
(5)       Urgența mobilizării
asistenței este dată de nevoia imediată de fonduri a Ucrainei,
în plus față de fondurile care vor fi furnizate de alte instituții
financiare internaționale și de alți donatori bilaterali și
în plus față de asistența macrofinanciară din partea
Uniunii prevăzută în Decizia din 12 iulie 2002 a Consiliului privind
acordarea de asistență macrofinanciară suplimentară
Ucrainei (2002/639/CE)[4]
și în Decizia 646/2010/UE a Parlamentului European și a Consiliului
din iulie 2010 de acordare de asistență macrofinanciară Ucrainei[5]. 
(6)       Criza actuală din
Ucraina justifică recurgerea excepțională la procedura de
urgență prevăzută la articolul 213 din TFUE. Decizia
privind acordarea de asistență macrofinanciară Ucrainei nu aduce
atingere altor viitoare operațiuni de AMF.
(7)       De la demisia guvernului,
Uniunea și-a declarat cu diferite ocazii angajamentul de a sprijini noul
guvern ucrainean în stabilizarea situației și continuarea pe calea
reformelor. De asemenea, Uniunea a declarat că este gata să sprijine
pe deplin eforturile depuse de comunitatea internațională și de
instituțiile financiare internaționale, în special de FMI, cu privire
la un pachet de asistență internațională, pentru a
răspunde nevoilor urgente ale Ucrainei, pe baza unui angajament clar de a
realiza reforme. Sprijinul financiar acordat de Uniunea Europeană Ucrainei
este coerent cu politica Uniunii definită în PEV și în Parteneriatul
estic.
(8)       Asistența
macrofinanciară din partea Uniunii ar trebui să fie un instrument
financiar excepțional de sprijin necondiționat și fără
o alocare specială pentru balanța de plăți, care
vizează satisfacerea necesităților imediate de finanțare
externă ale beneficiarului și ar trebui să stea la baza
implementării unui program strategic care să conțină
măsuri ferme imediate de ajustare și de reformă
structurală, menite să îmbunătățească
poziția pe termen scurt a balanței de plăți. 
(9)       Se preconizează că
autoritățile ucrainene și Fondul Monetar Internațional
(FMI) vor ajunge foarte curând la un acord cu privire la un program economic
care va fi susținut printr-un acord de finanțare cu FMI.
(10)     La 5 martie 2014, având în
vedere situația balanței de plăți a Ucrainei care s-a
agravat puternic, Comisia Europeană a anunțat un pachet de sprijin în
care este inclusă asistența macrofinanciară propusă. Acest
pachet a fost aprobat de Consiliul European Extraordinar la 6 martie. Pachetul
cuprinde asistență financiară de 11 miliarde EUR în perioada 2014-2020,
inclusiv un cuantum total de până la 1,565 miliarde EUR sub formă de
granturi mobilizate pentru aceeași perioadă prin Instrumentul
european de vecinătate, Facilitatea de investiții pentru
vecinătate, Instrumentul care contribuie la stabilitate și la pace
și prin bugetul alocat politicii externe și de securitate
comună. Plățile din cadrul asistenței macrofinanciare din
partea Uniunii prevăzută prin Decizia din 12 iulie 2002 a Consiliului
privind acordarea de asistență macrofinanciară suplimentară
Ucrainei (2002/639/CE)[6]
și Decizia 646/2010/UE a Parlamentului European și a Consiliului din
iulie 2010 de acordare de asistență macrofinanciară Ucrainei[7] vor putea fi efectuate
de îndată ce este stabilit programul FMI.
(11)     Având în vedere că
Ucraina este o țară vizată de PEV, ea este eligibilă pentru
primirea de asistență macrofinanciară din partea Uniunii.
(12)     Dat fiind faptul că
necesitățile din ce în ce mai serioase de finanțare externă
ale Ucrainei sunt așteptate să se situeze cu mult peste resursele ce
urmează să fie puse la dispoziție de FMI și de alte
instituții multilaterale, asistența macrofinanciară urgentă
din partea Uniunii pentru Ucraina este considerată, în actualele
circumstanțe excepționale, un răspuns adecvat la solicitarea de
sprijin a Ucrainei pentru stabilizarea financiară. Asistența
macrofinanciară din partea Uniunii ar sprijini stabilizarea economică
și agenda de reforme structurale a Ucrainei, completând resursele puse la
dispoziție în cadrul acordului financiar cu FMI.
(13)     Asistența
macrofinanciară din partea Uniunii ar trebui să aibă drept scop
sprijinirea restabilirii unei situații sustenabile de finanțare
externă pentru Ucraina, sprijinind astfel dezvoltarea sa economică
și socială.
(14)     Valoarea asistenței
macrofinanciare din partea Uniunii se bazează pe o estimare
preliminară a nevoilor reziduale de finanțare externă ale
Ucrainei și ține cont de capacitatea acesteia de autofinanțare
prin resurse proprii, în special de rezervele internaționale pe care le
are dispoziție. Asistența macrofinanciară din partea Uniunii ar
trebui să completeze programele și resursele furnizate de FMI și
de Banca Mondială. Stabilirea valorii asistenței ia în considerare
și necesitatea de a asigura o partajare echitabilă a sarcinii între
Uniune și alți donatori, precum și mobilizarea anterioară a
celorlalte instrumente de finanțare externă ale Uniunii în Ucraina
și valoarea adăugată a implicării Uniunii în general. 
(15)     Comisia ar trebui să
garanteze faptul că asistența macrofinanciară din partea Uniunii
este în conformitate, din punct de vedere juridic și al conținutului,
cu principiile esențiale, cu obiectivele și cu măsurile adoptate
în cadrul diferitelor domenii de acțiune externă și al altor
politici pertinente ale Uniunii.
(16)     Asistența
macrofinanciară din partea Uniunii ar trebui să sprijine politica
externă a Uniunii față de Ucraina. Serviciile Comisiei și
Serviciul European de Acțiune Externă ar trebui să lucreze în
strânsă colaborare pe parcursul operațiunii de asistență
macrofinanciară pentru a coordona și a asigura coerența
acțiunilor de politică externă ale Uniunii. 
(17)     Asistența
macrofinanciară din partea Uniunii ar trebui să susțină
angajamentul Ucrainei față de valorile pe care le partajează cu
Uniunea, printre care democrația, statul de drept, buna
guvernanță, respectarea drepturilor omului, dezvoltarea durabilă
și reducerea sărăciei, precum și angajamentul său
față de principiile privind schimburile comerciale deschise,
echitabile și bazate pe norme.
(18)     O condiție
prealabilă pentru acordarea asistenței macrofinanciare din partea
Uniunii ar trebui să fie ca Ucraina să respecte mecanismele
democratice reale, printre care un sistem parlamentar pluripartit și
statul de drept, și să garanteze respectarea drepturilor omului. În
plus, obiectivele specifice ale asistenței macrofinanciare din partea
Uniunii ar trebui să consolideze eficiența, transparența și
responsabilitatea sistemelor de gestionare a finanțelor publice din Ucraina
și să promoveze reformele structurale având ca scop sprijinirea
creșterii economice durabile și consolidarea bugetară. Atât
îndeplinirea condițiilor prealabile, cât și realizarea obiectivelor
respective ar trebui monitorizate periodic de către Comisie.
(19)     Pentru a se asigura că
interesele financiare ale Uniunii în legătură cu asistența
macrofinanciară din partea Uniunii sunt protejate în mod eficient, Ucraina
ar trebui să adopte măsuri corespunzătoare privind prevenirea
și combaterea fraudei, a corupției și a oricăror alte
abateri legate de această asistență. În plus, ar trebui să
se adopte dispoziții care să prevadă efectuarea de
verificări de către Comisie și de audituri de către Curtea
de Conturi.
(20)     Eliberarea asistenței
macrofinanciare din partea Uniunii nu aduce atingere prerogativelor
autorității bugetare. 
(21)     Sumele provizionului necesar
pentru asistența macrofinanciară ar trebui să fie în
concordanță cu creditele bugetare prevăzute în cadrul financiar
multianual.
(22)     Asistența
macrofinanciară din partea Uniunii ar trebui gestionată de către
Comisie. Pentru a garanta că Parlamentul European și Consiliul pot
să urmărească punerea în aplicare a prezentei decizii, Comisia
ar trebui să le informeze periodic cu privire la evoluțiile legate de
asistență și să le furnizeze documentele relevante.
(23)     Pentru a asigura condiții
uniforme de punere în aplicare a prezentei decizii, Comisiei ar trebui să
i se confere competențe de executare. Aceste competențe ar trebui
să fie exercitate în conformitate cu Regulamentul (UE) nr. 182/2011
al Parlamentului European și al Consiliului[8].
ADOPTĂ PREZENTA DECIZIE: 
Articolul 1
1.         Uniunea pune la dispoziția Ucrainei asistență
macrofinanciară (denumită în continuare „asistență
macrofinanciară din partea Uniunii”) cu o valoare maximă de 1 miliard
EUR, destinată sprijinirii stabilizării economice a Ucrainei și
reformelor întreprinse de această țară. Asistența va
contribui la acoperirea nevoilor urgente ale Ucrainei pentru balanța de
plăți, astfel cum au fost identificate în programul economic al guvernului
sprijinit de FMI. 
2.         Asistența macrofinanciară din partea Uniunii este
furnizată integral Ucrainei sub formă de împrumuturi. Comisia este
împuternicită în numele Uniunii Europene să împrumute fondurile
necesare de pe piețele de capital sau de la instituții financiare
și să le împrumute mai departe Ucrainei. Împrumuturile vor avea o
scadență maximă de 15 ani.
3.         Punerea la dispoziție a asistenței macrofinanciare
din partea Uniunii este gestionată de Comisie, în conformitate cu
acordurile sau înțelegerile convenite între FMI și Ucraina și cu
principiile și obiectivele-cheie ale reformelor economice stabilite în
Programul de asociere UE-Ucraina convenit în PEV. Comisia informează
periodic Parlamentul European și Consiliul în legătură cu
evoluția asistenței macrofinanciare din partea Uniunii, inclusiv în
legătură cu tragerile din aceasta, și pune la dispoziția
instituțiilor respective documentele relevante în timp util.
4.         Asistența macrofinanciară din partea Uniunii se
acordă pentru o perioadă de un an începând cu prima zi de la intrarea
în vigoare a memorandumului de înțelegere menționat la
articolul 3 alineatul (1). Perioada de disponibilitate poate fi
prelungită printr-o decizie a Consiliului pe baza unei propuneri a
Comisiei.
5.         În cazul în care nevoile de
finanțare ale Ucrainei scad fundamental în cursul perioadei de eliberare a
asistenței macrofinanciare din partea Uniunii comparativ cu
estimările inițiale, Comisia, hotărând în conformitate cu
procedura de examinare menționată la articolul 7 alineatul (2),
reduce valoarea asistenței sau o suspendă ori o anulează.
Articolul
2
1.         O condiție prealabilă pentru acordarea
asistenței macrofinanciare din partea Uniunii este ca Ucraina să
respecte mecanismele democratice reale, printre care un sistem parlamentar
pluripartit și statul de drept, și să garanteze respectarea
drepturilor omului. Comisia monitorizează îndeplinirea acestei
condiții prealabile pe parcursul întregului ciclu de viață al
asistenței macrofinanciare din partea Uniunii. Prezentul articol se
aplică în conformitate cu Decizia 2010/427/UE a Consiliului[9].
Articolul
3
1.         Comisia, în conformitate cu procedura de examinare
menționată la articolul 7 alineatul (2), convine cu
autoritățile ucrainene asupra unor condiții financiare și
de politică economică clar definite, axate pe reforme structurale
și pe finanțe publice solide, în funcție de care urmează
să fie acordată asistența macrofinanciară din partea
Uniunii și care urmează să fie cuprinse într-un memorandum de
înțelegere (denumit în continuare„memorandumul de înțelegere”) care
cuprinde un calendar pentru îndeplinirea condițiilor respective.
Condițiile financiare și de politică economică
prevăzute în memorandumul de înțelegere sunt coerente cu acordurile sau
înțelegerile menționate la articolul 1 alineatul (3), inclusiv cu
programele de reformă structurală și de ajustare
macroeconomică implementate de Ucraina cu sprijinul FMI. 
2.         Respectivele condiții vizează, în special,
creșterea eficienței, a transparenței și a
responsabilității sistemelor de gestionare a finanțelor publice
din Ucraina, inclusiv în ceea ce privește utilizarea asistenței
macrofinanciare din partea Uniunii. Progresul înregistrat cu privire la
deschiderea reciprocă a piețelor, dezvoltarea schimburilor comerciale
echitabile și bazate pe norme, precum și alte priorități în
contextul politicii externe a Uniunii trebuie și ele luate în considerare
în mod corespunzător în momentul elaborării măsurilor de
politică. Progresele înregistrate pentru realizarea obiectivelor
respective sunt monitorizate periodic de Comisie.
3.         Condițiile financiare detaliate ale asistenței
macrofinanciare din partea Uniunii se vor stabili în acordul de împrumut care
urmează a fi încheiat de Comisie și autoritățile ucrainene.

4.         Comisia verifică periodic îndeplinirea în continuare a
condițiilor prevăzute la articolul 4 alineatul (3), inclusiv
conformitatea politicilor economice ale Ucrainei cu obiectivele asistenței
macrofinanciare din partea Uniunii. În cadrul acestor verificări, Comisia
acționează în strânsă coordonare cu FMI și Banca
Mondială și, dacă este necesar, cu Parlamentul European și
Consiliul.
Articolul
4
1.         Sub rezerva condițiilor prevăzute la alineatul (3),
asistența macrofinanciară din partea Uniunii este pusă la
dispoziție de către Comisie sub forma unei sau două tranșe
de împrumut. Mărimea fiecărei tranșe este stabilită în
memorandumul de înțelegere. 
2.         Sumele asistenței macrofinanciare din partea Uniunii
sunt provizionate, dacă este cazul, în conformitate cu Regulamentul (CE,
Euratom) nr. 480/2009 al Consiliului[10].

3.         Comisia decide punerea la dispoziție a tranșelor
cu condiția îndeplinirii tuturor condițiilor următoare:
(a)        condiția
prealabilă prevăzută la articolul 2;
 (b)       o punere în aplicare continuă și
satisfăcătoare a unui program de politică care conține
măsuri de ajustare și de reformă structurală, sprijinite de
un mecanism de creditare al FMI fără caracter prudențial. În
realitate, punerea la dispoziție a asistenței începe de îndată
ce programul FMI este în vigoare;
 (c)       punerea în aplicare, într-un termen determinat, a
condițiilor financiare și de politică economică asupra
cărora s-a convenit în memorandumul de înțelegere. 
În
cazul în care se prevede o a doua tranșă, plata acesteia nu are loc
mai devreme de trei luni de la punerea la dispoziție a primei tranșe.

4.         În cazul în care condițiile
de la alineatul (3) nu sunt îndeplinite, Comisia suspendă temporar
sau anulează plata asistenței macrofinanciare din partea Uniunii. În
astfel de cazuri, Comisia informează Parlamentul European și Consiliul
cu privire la motivele respectivei suspendări sau anulări. 
5.         Asistența macrofinanciară din partea Uniunii este
vărsată Băncii Centrale a Ucrainei. 
Articolul
5
1.         Contractarea și acordarea împrumutului aferent
asistenței macrofinanciare din partea Uniunii se efectuează în euro,
utilizând aceeași dată a valutei și nu implică Uniunea în
transformarea scadenței și nu o expune niciunui risc legat de cursul
de schimb sau de rata dobânzii sau vreunui alt risc comercial.
2.         În cazul în care condițiile permit și dacă
Ucraina solicită acest lucru, Comisia poate lua măsurile necesare
pentru a asigura includerea în termenii și condițiile de acordare a
împrumutului a unei clauze de rambursare anticipată, precum și corelarea
acestei clauze cu o clauză corespondentă în termenii și
condițiile operațiunilor de contractare a împrumutului. 
3.         Dacă circumstanțele permit
îmbunătățirea ratei dobânzii împrumutului și dacă
Ucraina solicită acest lucru, Comisia poate decide refinanțarea
integrală sau parțială a împrumuturilor sale contractate
inițiale sau poate restructura condițiile financiare corespondente.
Operațiunile de refinanțare sau restructurare se efectuează în
conformitate cu alineatele (1) și (4) și nu au ca efect prelungirea
termenului de scadență al împrumuturilor contractate în cauză
sau majorarea valorii capitalului restant la data refinanțării sau
restructurării.
4.         Toate costurile înregistrate de Uniune care au
legătură cu contractarea și acordarea împrumutului prevăzut
în prezenta decizie sunt suportate de Ucraina. 
5.         Comisia informează Parlamentul European și
Consiliul cu privire la evoluția operațiunilor menționate la
alineatele (2) și (3).
Articolul
6
1.         Asistența macrofinanciară din partea Uniunii este
implementată în conformitate cu Regulamentul (UE, Euratom) nr. 966/2012
al Parlamentului European și al Consiliului[11] și cu
Regulamentul delegat (UE) nr. 1268/2012 al Comisiei[12].
2.         Punerea în aplicare a
asistenței macrofinanciare din partea Uniunii face obiectul unei gestiuni
directe. 
3.         Memorandumul de înțelegere și acordul de împrumut
care urmează a fi convenite cu autoritățile ucrainene
conțin dispoziții care: 
(a)        garantează faptul că Ucraina verifică
periodic dacă finanțarea acordată din bugetul Uniunii a fost
utilizată în mod corespunzător, adoptă măsurile
corespunzătoare de prevenire a neregulilor și a fraudei și,
după caz, întreprinde acțiuni juridice pentru recuperarea fondurilor
furnizate în temeiul prezentei decizii care au fost deturnate;
(b)        asigură protecția intereselor financiare ale Uniunii,
prevăzând în mod special măsuri specifice pentru prevenirea și
combaterea fraudei, a corupției și a oricăror alte nereguli care
afectează asistența macrofinanciară din partea Uniunii, în
conformitate cu Regulamentul (CE, Euratom) nr. 2988/95 al Consiliului[13], Regulamentul (CE,
Euratom) nr. 2185/96 al Consiliului[14]
și Regulamentul (UE, Euratom) nr. 883/2013 al Parlamentului European
și al Consiliului[15];

 (c)       autorizează în mod expres Comisia, inclusiv Oficiul
European de Luptă Antifraudă, sau reprezentanții acesteia,
să efectueze verificări, inclusiv la fața locului, precum
și inspecții; 
 (d)      autorizează în mod expres Comisia și Curtea de
Conturi Europeană să efectueze audituri atât în timpul, cât și
după perioada de disponibilitate a asistenței macrofinanciare din
partea Uniunii, inclusiv să efectueze verificări de documente și
audituri la fața locului, cum ar fi evaluările operaționale;
 (e)       garantează faptul că Uniunea are dreptul la
rambursarea anticipată a împrumutului atunci când s-a stabilit că, în
ceea ce privește gestionarea asistenței macrofinanciare din partea
Uniunii, Ucraina s-a angajat într-un act de fraudă sau corupție sau
într-o altă activitate ilegală care prejudiciază interesele
financiare ale Uniunii.
4.         Pe parcursul perioadei de punere
în aplicare a asistenței macrofinanciare din partea Uniunii, Comisia
monitorizează, prin intermediul unor evaluări operaționale,
soliditatea mecanismelor financiare, procedurile administrative și
mecanismele interne și externe de control ale Ucrainei care sunt relevante
pentru respectiva asistență.
Articolul
7
1.         Comisia este asistată de un comitet. Acesta este un
comitet în sensul Regulamentului (UE) nr. 182/2011.
2.         Atunci când se face trimitere la prezentul alineat, se
aplică articolul 5
din Regulamentul (UE) nr. 182/2011.
Articolul
8
1.         Până la data de 30 iunie a fiecărui an,
Comisia înaintează Parlamentului European și Consiliului un raport
privind punerea în aplicare a prezentei decizii în anul anterior, inclusiv o
evaluare a punerii în aplicare. Raportul:
 (a)       examinează progresele înregistrate în punerea în
aplicare a asistenței macrofinanciare din partea Uniunii;
 (b)       evaluează situația și perspectivele economice
ale Ucrainei, precum și progresele înregistrate în punerea în aplicare a
măsurilor de politică menționate la articolul 3 alineatul (1);
 (c)       indică legătura dintre condițiile de
politică economică prevăzute în memorandumul de înțelegere,
performanțele economice și bugetare ale Ucrainei la acea dată
și deciziile Comisiei de a pune la dispoziție tranșele
asistenței macrofinanciare din partea Uniunii.
2.         În cel mult doi ani de la expirarea perioadei de
disponibilitate menționate la articolul 1 alineatul (4), Comisia
prezintă Parlamentului European și Consiliului un raport de evaluare
ex-post, evaluând rezultatele și eficiența operațiunilor din
cadrul asistenței macrofinanciare din partea Uniunii încheiate și
măsura în care acestea au contribuit la obiectivele asistenței.
Articolul
9
Prezenta decizie intră în vigoare la data
publicării în Jurnalul Oficial al Uniunii Europene.
Adoptată la Bruxelles,
                                                                       Pentru
Consiliu
                                                                       Președintele
FIȘĂ FINANCIARĂ
LEGISLATIVĂ
1.           CADRUL
PROPUNERII/INIȚIATIVEI 
              1.1.    Denumirea propunerii/inițiativei 
              1.2.    Domeniul (domeniile) de politică în cauză
în structura ABM/ABB
              1.3.    Tipul propunerii/inițiativei 
              1.4.    Obiectiv(e) 
              1.5.    Motivele propunerii/inițiativei 
              1.6.    Durata și impactul financiar 
              1.7.    Modul (modurile) de gestionare preconizat(e) 
2.           MĂSURI DE GESTIONARE 
              2.1.    Dispoziții în materie de monitorizare și de
raportare 
              2.2.    Sistemul de gestiune și de control 
              2.3.    Măsuri de prevenire a fraudelor și a
neregulilor 
3.           IMPACTUL FINANCIAR ESTIMAT
AL PROPUNERII/INIȚIATIVEI 
              3.1.    Rubrica (rubricile) din cadrul financiar multianual
și linia (liniile) bugetară (bugetare) de cheltuieli afectată
(afectate) 
              3.2.    Impactul estimat asupra cheltuielilor 
              3.3.    Impactul estimat asupra veniturilor
FIȘĂ
FINANCIARĂ LEGISLATIVĂ
1.           CADRUL
PROPUNERII/INIȚIATIVEI 
1.1.        Denumirea
propunerii/inițiativei 
Asistență macrofinanciară
acordată Republicii Ucraina.
1.2.        Domeniul (domeniile) de
politică în cauză în structura ABM/ABB[16] 
Domeniul de politică:           Titlul 01 –
Afaceri economice și financiare
Activitate:     03 – Afaceri economice și
financiare internaționale
1.3.        Tipul propunerii/inițiativei

X Propunerea/inițiativa se referă la o
acțiune nouă 
1.4.        Obiectiv(e)
1.4.1.     Obiectiv(e) strategic(e)
multianual(e) al(e) Comisiei vizat(e) de propunere/inițiativă 
„Promovarea prosperității dincolo de
granițele Uniunii Europene”
Principalele domenii de activitate ale DG ECFIN în
acest sector sunt următoarele: 
1. Sprijinirea implementării politicii
europene de vecinătate prin aprofundarea analizei economice și
consolidarea dialogului și a consultării asupra aspectelor economice
ale planurilor de acțiune.
2. Dezvoltarea, monitorizarea și
implementarea asistenței macrofinanciare pentru țările
terțe partenere, în cooperare cu instituțiile financiare
internaționale relevante. 
1.4.2.     Obiectiv(e) specific(e)
și activitatea (activitățile) ABM/ABB în cauză 
Obiectivul specific nr. 1 „Acordarea de asistență macrofinanciară
țărilor terțe pentru soluționarea crizelor privind
balanța de plăți a acestor țări și restaurarea
sustenabilității datoriei lor externe”
Activitatea (activitățile) ABM/ABB în
cauză Relații economice și financiare
internaționale, guvernanță mondială.
1.4.3.     Rezultatul (rezultatele)
și impactul preconizate
Asistența propusă constă într-un
împrumut al UE în valoare de 1 miliard EUR pentru Ucraina („Ucraina”), cu
scopul de a contribui la ameliorarea situației balanței de
plăți a țării. Asistența va ajuta această
țară să depășească dificultățile
economice și sociale cu care se confruntă ca urmare a tulburărilor
interne și regionale. Ea va promova, de asemenea, reforme structurale
destinate să sporească creșterea economică sustenabilă
și îmbunătățirea gestionării finanțelor publice. 
1.4.4.     Indicatori de rezultat și
de impact 
Autoritățile vor trebui să
transmită periodic serviciilor Comisiei rapoarte cu privire la o serie de
indicatori și să furnizeze un raport complet asupra îndeplinirii
condițiilor de politică convenite înainte de punerea la
dispoziție a asistenței. 
Serviciile Comisiei vor continua să
monitorizeze gestionarea finanțelor publice, în urma evaluării
operaționale a circuitelor financiare și a procedurilor
administrative din Ucraina, care va fi efectuată în pregătirea
acestei operațiuni. Delegația UE în Ucraina va prezenta, de asemenea,
rapoarte periodice pe teme relevante pentru monitorizarea asistenței.
Serviciile Comisiei vor rămâne în contact permanent cu FMI și cu
Banca Mondială, pentru a beneficia de informațiile desprinse din
activitățile curente ale acestora în Ucraina. 
Propunerea de decizie prevede un raport anual
către Consiliu și Parlamentul European, care să cuprindă o
evaluare a implementării acestei operațiuni. În termen de doi ani de
la expirarea perioadei de punere în aplicare, se va efectua o evaluare ex-post
independentă a asistenței.
1.5.        Motivele
propunerii/inițiativei 
1.5.1.     Cerință
(cerințe) de îndeplinit pe termen scurt sau lung 
Plata asistenței va fi condiționată
de realizarea unor progrese satisfăcătoare în implementarea
viitorului acord de finanțare dintre Ucraina și FMI. În plus, Comisia
și autoritățile ucrainene vor stabili de comun acord
condițiile specifice de politică, enumerate într-un memorandum de
înțelegere.
1.5.2.     Valoarea adăugată a
implicării UE
Sprijinind această țară să
depășească șocul economic cauzat de tulburările
interne și regionale, asistența macrofinanciară propusă va
contribui la promovarea stabilității macroeconomice și a
reformelor economice ale țării. Venind în completarea resurselor puse
la dispoziție de instituțiile financiare internaționale, de UE
și de alți donatori, asistența va contribui la eficiența
globală a pachetului de sprijin financiar convenit de comunitatea
internațională a donatorilor în urma crizei. 
De asemenea, programul propus va consolida
angajamentul guvernului în favoarea reformei și aspirațiile sale
către o relație mai apropiată cu UE. Acest rezultat va fi atins,
printre altele, prin impunerea unor condiții adecvate pentru plata
asistenței. Într-un context mai larg, programul va transmite celorlalte
țări din regiune un semnal al disponibilității UE de a
sprijini state care se angajează în mod clar pe calea reformelor politice
în perioadele de dificultăți economice.
1.5.3.     Învățăminte
desprinse din experiențe anterioare similare
Din 2004, au fost efectuate în total cincisprezece
evaluări ex-post cu privire la operațiuni de asistență
macrofinanciară. Aceste evaluări concluzionează că
operațiunile de asistență macrofinanciară contribuie,
deși uneori modest și indirect, la îmbunătățirea
sustenabilității externe, la stabilitatea macroeconomică și
la realizarea reformelor structurale în țara beneficiară. În
majoritatea cazurilor, operațiunile de asistență
macrofinanciară au avut un efect pozitiv asupra balanței de
plăți a țării beneficiare și au contribuit la
relaxarea constrângerilor bugetare ale acesteia. De asemenea, aceste
operațiuni au condus la o creștere economică ceva mai
însemnată.
1.5.4.     Coerența și posibila
sinergie cu alte instrumente relevante
UE se numără printre principalii
donatori ai Ucrainei. UE intenționează să pună la
dispoziția Ucrainei, pentru a sprijini reformele politice și
economice ale acesteia, granturi în valoare de până la 1,565 miliarde EUR
pentru perioada 2014-2020, în cadrul programului său curent de cooperare.
Principala valoare adăugată a
asistenței macrofinanciare comparativ cu alte instrumente ale UE ar fi
implementarea rapidă a acesteia pentru a reduce constrângerile financiare
externe imediate ale Ucrainei, dar și pentru a contribui la crearea unui
cadru macroeconomic stabil, inclusiv prin promovarea unei balanțe de
plăți și a unei situații bugetare sustenabile, și a
unui cadru adecvat pentru reformele structurale. Asistența
macrofinanciară nu constituie un sprijin financiar regulat și nu este
destinată să sprijine dezvoltarea economică și socială
a țărilor beneficiare. Asistența macrofinanciară trebuie
întreruptă de îndată ce situația finanțării externe a
țării redevine sustenabilă. 
Asistența macrofinanciară ar fi
totodată în completarea intervențiilor avute în vedere de
instituțiile financiare internaționale, în special programul de
ajustare și de reformă susținut de FMI și împrumuturile
pentru politicile de dezvoltare acordate de Banca Mondială.
1.6.        Durata și impactul
financiar 
X Propunere/inițiativă pe durată
determinată 
–     
X  Propunere/inițiativă în vigoare pentru
o perioadă de 1 an de la intrarea în vigoare a memorandumului de
înțelegere, așa cum se prevede la articolul 1 alineatul (4) din
decizie 
–     
X  Impact financiar din 2014 până în 2016. 
1.7.        Modul (modurile) de gestiune
preconizat(e)[17] 
X Gestiune centralizată directă
asigurată de către Comisie 
2.           MĂSURI DE GESTIONARE 
2.1.        Dispoziții în materie de
monitorizare și de raportare 
Asistența are caracter macroeconomic și
este menită să fie compatibilă cu programul economic sprijinit
de FMI. Serviciile Comisiei vor monitoriza acțiunea pe baza progreselor
înregistrate în implementarea acordului cu FMI și a măsurilor de
reformă concrete care urmează a fi convenite cu
autoritățile ucrainene într-un memorandum de înțelegere (a se
vedea și punctul 1.4.4).
2.2.        Sistemul de gestiune și
de control 
2.2.1.     Riscul (riscurile)
identificat(e) 
În ceea ce privește operațiunea de
acordare a asistenței macrofinanciare propuse, există riscuri
fiduciare, riscuri legate de politicile aplicate și riscuri legate de
situația politică în general. 
Există riscul ca asistența
macrofinanciară, care nu este dedicată unor cheltuieli specifice,
să fie utilizată în mod fraudulos. În general, acest risc este legat
de factori cum ar fi calitatea sistemelor de gestionare din cadrul băncii
centrale și al ministerului de finanțe și de adecvarea
capacităților de audit intern și extern. 
Un alt risc important pentru operațiune
decurge din nesiguranța economică și politică, în special
datorită încălcării neprovocate a suveranității
și a integrității teritoriale Ucrainei de către Rusia. Pe
plan intern, riscul principal este instabilitatea legată de
dificultățile din procesul de reformă politică și
economică. Punerea în aplicare integrală a măsurilor de
stabilizare și reformă sprijinite de comunitatea
internațională, inclusiv de operațiunea de acordare a
asistenței macrofinanciare propuse, ar putea fi compromisă de
nemulțumiri sociale ce pot conduce la tulburări.
În cele din urmă, există riscuri care
derivă dintr-o posibilă deteriorare a mediului economic european
și mondial.
2.2.2.     Metoda (metodele) de control
preconizată (preconizate) 
Asistența macrofinanciară va face
obiectul procedurilor de verificare, control și audit aflate în sarcina
Comisiei, inclusiv a Oficiului de Luptă Antifraudă (OLAF), și a
Curții de Conturi Europene.
2.2.3.     Costurile și beneficiile
controalelor și rata probabilă de neconformitate
Costurile de bază pentru Comisie cu privire
la metodele de verificare și control, precum și costul evaluării
operaționale a circuitelor financiare și administrative efectuate
înainte de operațiune sunt descrise în tabelul 3.2.1. În plus, există
costuri pentru Curtea Europeană de Conturi și costuri legate de
eventualele intervenții ale OLAF. Evaluarea operațională
ajută nu numai la evaluarea riscurilor de utilizare abuzivă a
fondurilor, ci, în plus, furnizează informații utile asupra
reformelor necesare în domeniul gestionării finanțelor publice. În
ceea ce privește rata probabilă de nerespectare, riscul aferent (sub
forma nerambursării creditului sau a utilizării abuzive a fondurilor)
este considerat a fi scăzut, pe baza experienței cu instrumentul de
asistență macrofinanciară de la crearea sa.
2.3.        Măsuri de prevenire a
fraudelor și a neregulilor 
Pentru a atenua riscurile de utilizare
frauduloasă se vor lua mai multe măsuri: 
În primul rând, temeiul juridic propus pentru
asistența macrofinanciară acordată Ucrainei include o
dispoziție privind măsurile de prevenire a fraudei. Aceste
măsuri vor fi detaliate în memorandumul de înțelegere și în
acordul de împrumut și vor prevedea o serie de dispoziții privind
inspecțiile, prevenirea fraudei, auditurile, precum și recuperarea
fondurilor în caz de fraudă sau de corupție. Se mai preconizează
că programul de asistență va include o serie de condiții de
politică specifice, în special în domeniul gestionării
finanțelor publice, care vor viza sporirea eficienței, a
transparenței și a responsabilității. 
În al doilea rând, serviciile Comisiei, cu
sprijinul unor experți externi autorizați în mod corespunzător,
vor efectua o evaluare operațională a circuitelor financiare și
a procedurilor administrative la ministerul de finanțe și la Banca
Centrală a Ucrainei, în vederea îndeplinirii cerințelor din
Regulamentul financiar aplicabile bugetului general al Comunităților
Europene. Această evaluare va stabili
dacă în Ucraina cadrul pentru buna gestiune financiară a
asistenței macrofinanciare este suficient de eficace, prin
abordarea unor domenii cum ar fi structura și organizarea gestiunii,
gestionarea și controlul fondurilor, securitatea sistemelor IT,
capacitatea de audit intern și extern, precum și independența
băncii centrale. În lumina acestei evaluări, ar putea fi introduse,
în acord cu autoritățile naționale, mecanisme specifice
aplicabile gestionării fondurilor de către beneficiari. De asemenea,
asistența va fi plătită într-un cont special la Banca
Centrală a Ucrainei.
În cele din urmă, asistența va face
obiectul procedurilor de verificare, control și audit sub
responsabilitatea Comisiei, inclusiv din partea OLAF, și a Curții de
Conturi Europene.
3.           IMPACTUL FINANCIAR ESTIMAT
AL PROPUNERII/INIȚIATIVEI 
3.1.        Rubrica (rubricile) din
cadrul financiar multianual și linia (liniile) bugetară (bugetare) de
cheltuieli afectată (afectate) 
·      Linii bugetare de cheltuieli existente 
01 03 02: Asistență macrofinanciară
01 03 06 – Provizionarea Fondului de garantare
În ordinea rubricilor
din cadrul financiar multianual și a liniilor bugetare.
 Rubrica din cadrul financiar multianual || Linia bugetară || Tipul cheltuielilor || Contribuție 
 Număr [Rubrica………………...……….] || Dif./ Nedif. ([18])   || Țări AELS[19]   || Țări candidate[20]   || Țări terțe || În sensul articolului 18 alineatul (1) litera (aa) din Regulamentul financiar 
 4. || 01 03 02 Asistență macrofinanciară || Dif. || NU || NU || NU || NU 
 4. || 01 03 06 Provizionarea Fondului de garantare || Dif. || NU || NU || NU || NU 
01 03 06 – Garanția Uniunii Europene
pentru împrumuturile UE destinate asistenței macrofinanciare pentru
țări terțe. Fondul de garantare pentru acțiuni externe
trebuie să fie provizionat în conformitate cu Regulamentul privind Fondul
de garantare, cu modificările ulterioare. Conform acestui regulament, împrumuturile
se bazează pe suma datorată la sfârșitul anului. Suma
provizionului se calculează la începutul anului „n” ca diferența
dintre suma țintă și activele nete ale fondului la finalul
anului „n-1”. Această sumă a provizionului este introdusă în
anul „n” în proiectul de buget pentru anul „n+1” și este plătită
efectiv într-o singură tranzacție la începutul anului „n+1” din
„Provizionarea Fondului de garantare” (linia bugetară 01 03 06). Prin
urmare, 9% (maximum 90 de milioane EUR) din suma plătită efectiv se
va lua în considerare în suma țintă la sfârșitul anului „n-1”
pentru calcularea provizionării fondului.
Se va utiliza linia bugetară („p.m.”)
corespunzătoare garanției bugetare a împrumutului doar în cazul unei
mobilizări efective a garanției. Nu se așteaptă ca
garanția bugetară să fie activată.
¨¨Noi linii bugetare a căror creare se solicită: nu este cazul.
3.2.        Impactul estimat asupra
cheltuielilor 
3.2.1.     Sinteza impactului estimat
asupra cheltuielilor 
milioane EUR (cu 3 zecimale)
 || Rubrica din cadrul financiar multianual: || 4 ||   ||   || [Rubrica: UE ca partener global] 
 || DG: <ECFIN> ||   ||   || Anul 2014 || Anul 2015 || Anul 2016 || Anul 2017 || TOTAL || 
 || Credite operaționale ||   ||   ||   ||   ||   || 
 || Linia bugetară 01 03 06 Provizionarea Fondului de garantare || Angajamente || (1a) ||   ||   || 90 ||   || 90 || 
 || Plăți || (2a) ||   ||   || 90 ||   || 90 || 
 || Credite cu caracter administrativ finanțate din bugetul anumitor programe[21] (evaluări operaționale și evaluări ex post) ||   ||   ||   ||   ||   || 
 || Linia bugetară 01 03 02 || Angajamente || (3) || 0,1 || 0,2 ||   ||   || 0,30 || 
 ||   || Plăți || (3a) || 0,1 || 0,1 || 0,10. ||   || 0,30. || 
 || TOTAL credite  pentru DG ECFIN || Angajamente || =1+1a +3 || 0,1 || 0,2 || 90 ||   || 90,3 || 
 || Plăți || =2+2a +3 || 0,1 || 0,1 || 90,1 ||   || 90,3 || 
 || TOTAL credite operaționale || Angajamente || (4) || 0,1 || 0,2 || 90 ||   || 90,3 || 
 ||   || Plăți || (5) || 0,1 || 0,1 || 90,1 ||   || 90,3 || 
 TOTAL credite operaționale || Angajamente || (4) || 0,1 || 0,2 || 90 ||   || 90,3 || 
 Plăți || (5) || 0,1 || 0,1 || 90,1 ||   || 90,3 || 
 TOTAL credite cu caracter administrativ finanțate din bugetul anumitor programe || (6) ||   ||   ||   ||   ||   || 
 TOTAL credite în cadrul RUBRICII 4  din cadrul financiar multianual || Angajamente || =4+ 6 || 0,1 || 0,2 || 90 ||   || 90,3 || 
 Plăți || =5+ 6 || 0,1 || 0,1 || 90,1 ||   || 90,3 || 
În cazul în care propunerea/inițiativa
afectează mai multe rubrici:
milioane EUR (cu trei zecimale)
 Rubrica din cadrul financiar multianual: || 5 || „Cheltuieli administrative” 
   ||   ||   ||   ||   ||   || 
   || Anul 2014 || Anul 2015 || Anul 2016 || Anul 2017 || TOTAL 
 Resurse umane || 0,528 || 0,132 || 0,066 ||   || 0,726 
 Alte cheltuieli administrative || 0,028 || 0,012 || 0,004 ||   || 0,044 
 TOTAL DG ECFIN || Credite || 0,556 || 0,144 || 0,070 ||   || 0,770 
 TOTAL credite pentru RUBRICA 5  din cadrul financiar multianual || (Total angajamente = Total plăți) || 0,556 || 0,144 || 0,070 ||   || 0,770 
milioane EUR (cu trei zecimale)
   ||   || Anul 2014 || Anul 2015 || Anul 2016 || Anul 2017 || TOTAL 
 TOTAL credite în cadrul RUBRICILOR 1-5  din cadrul financiar multianual || Angajamente || 0,556 || 0,144 || 0,070 ||   || 0,770 
 Plăți || 0,556 || 0,144 || 0,70 ||   || 0,770 
3.2.2.     Impactul estimat asupra
creditelor operaționale 
–     
¨  Propunerea/inițiativa nu implică utilizarea de credite
operaționale 
–     
X Propunerea/inițiativa implică
utilizarea de credite operaționale, conform explicațiilor de mai jos:
Credite de angajament în milioane EUR (cu trei
zecimale) 
 A se indica obiectivele și realizările   ò ||   ||   ||   ||   ||   ||   ||   ||   
   || 
   ||   ||   ||   ||   ||   ||   ||   ||   ||   ||   ||   ||   
 OBIECTIVUL SPECIFIC nr. 1[22] ||   ||   ||   ||   ||   ||   ||   ||   ||   ||   ||   
   ||   || Anul 2013 || Anul 2014 || Anul 2015 || Anul 2016 || Anul 2017 ||   ||   
   || Tip || Număr || Costuri || Număr || Costuri || Număr || Costuri || Număr || Costuri || Număr || Costuri || Număr total || Costuri totale 
 Realizarea 1 || Evaluare operațională ||   ||   || 1 || 0,1 ||   ||   ||   ||   ||   ||   || 1 || 0,1 
 Realizarea 2 || Evaluare ex-post ||   ||   ||   ||   || 1 || 0,2 ||   ||   ||   ||   || 1 || 0,2 
 Realizarea 3 || Provizionarea Fondului de garantare ||   ||   ||   ||   ||   ||   || 1 || 90 ||   ||   || 1 || 90 
 Subtotal pentru obiectivul specific nr. 1 ||   ||   || 1 || 0,1 || 1 || 0,2 || 1 || 90 ||   ||   || 3 || 90,3 
 COSTURI TOTALE ||   ||   || 1 || 0,1 || 1 || 0,2 || 1 || 90 ||   ||   || 3 || 90,3 
3.2.3.     Impactul estimat asupra
creditelor cu caracter administrativ
3.2.3.1.  Sinteză 
–     
¨  Propunerea/inițiativa nu implică utilizarea de credite cu
caracter administrativ 
–     
X Propunerea/inițiativa implică
utilizarea de credite cu caracter administrativ, conform explicațiilor de
mai jos:
milioane EUR (cu trei
zecimale)
   || [23]   || Anul 2014 || Anul 2015 || Anul 2016 || Anul 2017 || A se introduce atâția ani câți sunt considerați necesari pentru a reflecta durata impactului (cf. punctul 1.6) || TOTAL 
 RUBRICA 5 din cadrul financiar multianual ||   ||   ||   ||   ||   ||   ||   ||   ||   
 Resurse umane ||   || 0,528 || 0,132 || 0,066 ||   ||   ||   ||   || 0,726 
 Alte cheltuieli administrative ||   || 0,028 || 0,012 || 0,004 ||   ||   ||   ||   || 0,044 
 Subtotal RUBRICA 5 din cadrul financiar multianual ||   || 0,556 || 0,144 || 0,070 ||   ||   ||   ||   || 0,770 
 În afara RUBRICII 5[24] din cadrul financiar multianual   ||   ||   ||   ||   ||   ||   ||   ||   ||   
 Resurse umane ||   ||   ||   ||   ||   ||   ||   ||   ||   
 Alte cheltuieli cu caracter administrativ ||   ||   ||   ||   ||   ||   ||   ||   ||   
 Subtotal în afara RUBRICII 5 din cadrul financiar multianual ||   ||   ||   ||   ||   ||   ||   ||   ||   
 TOTAL ||   || 0,556 || 0,144 || 0,070 ||   ||   ||   ||   || 0,770 
Necesarul de credite
administrative va fi acoperit de creditele Direcției Generale care sunt
deja alocate pentru gestionarea acțiunii și/sau realocate intern în
cadrul Direcției Generale, completate, după caz, prin resurse
suplimentare ce ar putea fi alocate Direcției Generale care gestionează
acțiunea în cadrul procedurii de alocare anuală și în lumina
constrângerilor bugetare.
3.2.3.2.   Necesarul de resurse
umane estimat 
–     
¨  Propunerea/inițiativa nu implică utilizarea de resurse
umane. 
–     
X Propunerea/inițiativa implică
utilizarea de resurse umane, conform explicațiilor de mai jos:
Estimări în echivalent normă
întreagă
   ||   || Anul 2014 || Anul 2015 || Anul 2016 || Anul 2017 || A se introduce atâția ani câți sunt considerați necesari pentru a reflecta durata impactului (cf. punctul 1.6) 
 Posturi din schema de personal (funcționari și agenți temporari) || 
 01 01 01 01 (la sediu și în birourile de reprezentare ale Comisiei) ||   || 4 || 1 || 0,5 ||   ||   ||   ||   
 XX 01 01 02 (în delegații) ||   ||   ||   ||   ||   ||   ||   ||   
 XX 01 05 01 (cercetare indirectă) ||   ||   ||   ||   ||   ||   ||   ||   
 10 01 05 01 (cercetare directă) ||   ||   ||   ||   ||   ||   ||   ||   
 Personal extern (în echivalent normă întreagă: ENI)[25]   
 XX 01 02 01 (AC, INT, END din „pachetul global”) ||   ||   ||   ||   ||   ||   ||   ||   
 XX 01 02 02 (AC, INT, JED, AL și END în delegații) ||   ||   ||   ||   ||   ||   ||   ||   
 XX 01 04 yy[26]   || - la sediu ||   ||   ||   ||   ||   ||   ||   ||   
 - în delegații ||   ||   ||   ||   ||   ||   ||   ||   
 XX 01 05 02 (AC, END, INT - cercetare indirectă)   ||   ||   ||   ||   ||   ||   ||   ||   
 10 01 05 02 (AC, INT, END- cercetare directă) ||   ||   ||   ||   ||   ||   ||   ||   
 Alte linii bugetare (a se preciza) ||   ||   ||   ||   ||   ||   ||   ||   
 TOTAL ||   || 4 || 1 || 0,5 ||   ||   ||   ||   
XX este domeniul
de politică sau titlul din buget în cauză.
Necesarul de resurse umane
va fi asigurat din efectivele de personal ale Direcției Generale în
cauză alocate deja pentru gestionarea acțiunii și/sau realocate
intern în cadrul Direcției Generale, completate, după caz, prin
resurse suplimentare ce ar putea fi alocate Direcției Generale care
gestionează acțiunea în cadrul procedurii de alocare anuală
și în lumina constrângerilor bugetare.
Descrierea sarcinilor
care trebuie efectuate:
 Funcționari și personal temporar || Director direcția D: Supraveghează și gestionează operațiunea, asigură legătura cu Consiliul și Parlamentul pentru adoptarea deciziei și aprobarea memorandumului de înțelegere, negociază cu autoritățile ucrainene memorandumul de înțelegere, analizează rapoarte, conduce misiuni și evaluează progresele înregistrate în ceea ce privește respectarea condițiilor aferente asistenței. Șef de unitate/ Șef de unitate adjunct direcția D: acorda asistență directorului în gestionarea operațiunii, în asigurarea legăturii cu Consiliul și Parlamentul pentru adoptarea deciziei și aprobarea memorandumului de înțelegere, în negocierea cu autoritățile ucrainene a memorandumului de înțelegere și a acordului de împrumut (împreună cu Direcția L), în analizarea rapoartelor și în evaluarea progreselor înregistrate în ceea ce privește respectarea condițiilor aferente asistenței. Analiști de date economice, sectorul AMF (direcția D): pregătesc decizia și memorandumul de înțelegere, stabilesc legături cu autoritățile și cu IFI, desfășoară misiuni de revizuire și pregătesc rapoarte ale serviciilor Comisiei și proceduri ale Comisiei legate de gestionarea asistenței, stabilesc legături cu experți externi pentru evaluarea operațională și evaluarea ex post. Direcția L (unitățile L4, L5 și L6 sub supravegherea directorului): pregătește acordul de împrumut, îl negociază cu autoritățile ucrainene și îl prezintă spre aprobare serviciilor competente ale Comisiei și spre semnare ambelor părți; urmărește intrarea în vigoare a acordului de împrumut; pregătește decizia (deciziile) Comisiei cu privire la operațiune (operațiunile) de împrumut, urmărește depunerea cererii (cererilor) de fonduri, selectează băncile, pregătește și execută operațiunea (operațiunile) de finanțare și eliberează fondurile pentru Ucraina; efectuează activități administrative pentru a urmări rambursarea împrumutului (împrumuturilor); pregătește rapoartele corespunzătoare cu privire la aceste activități. 
 Personal extern || N/A 
3.2.4.     Compatibilitatea cu actualul
cadru financiar multianual 
–     
X Propunerea/inițiativa este compatibilă
cu cadrul financiar multianual existent.
3.2.5.     Contribuția terților

–     
X Propunerea/inițiativa nu prevede
cofinanțare din partea terților. 
3.3.        Impactul estimat asupra
veniturilor 
X       Propunerea/inițiativa nu are impact
financiar asupra veniturilor.
[1]               JO L 209, 6.8.2002, p. 22-23.
[2]               JO L 189, 22.7.2010, p. 28.
[3]               JO C […], […], p. […].
[4]               JO L 209, 6.8.2002, p. 22-23.
[5]               JO L 189, 22.7.2010, p. 28.
[6]               JO L 209, 6.8.2002, p. 22-23.
[7]               JO L 189, 22.7.2010, p. 28.
[8]              Regulamentul (UE) nr. 182/2011 al Parlamentului European
și al Consiliului din 16 februarie 2011 de stabilire a normelor și
principiilor generale privind mecanismele de control de către statele
membre al exercitării competențelor de executare de către
Comisie (JO L 55, 28.2.2011, p. 13).
[9]              Decizia 2010/427/UE a Consiliului din 26 iulie 2010 privind organizarea și
funcționarea Serviciului European de Acțiune Externă (JO L 201, 3.8.2010,
p. 30).
[10]             Regulamentul (CE, Euratom) nr. 480/2009 al
Consiliului din 25 mai 2009 privind constituirea Fondului de garantare
pentru acțiuni externe (JO L 145, 10.6.2009, p. 10).
[11]             Regulamentul (UE, Euratom) nr. 966/2012 al
Parlamentului European și al Consiliului din 25 octombrie 2012 privind
normele financiare aplicabile bugetului general al Uniunii și de abrogare
a Regulamentului (CE, Euratom) Nr. 1605/2002 al Consiliului (JO L 298,
26.10.2012, p. 1).
[12]             Regulamentul delegat (UE) nr. 1268/2012 al Comisiei din
29 octombrie 2012 privind normele de aplicare a Regulamentului (UE, Euratom)
nr. 966/2012 privind normele financiare aplicabile bugetului general al Uniunii
(JO L 362, 31.12.2012, p. 1).
[13]             Regulamentul (CE, Euratom) nr. 2988/95 al
Consiliului din 18 decembrie 1995 privind protecția intereselor financiare
ale Comunităților Europene (JO L 312, 23.12.1995, p. 1).
[14]             Regulamentul (CE, Euratom) nr. 2185/96 al Consiliului
din 11 noiembrie 1996 privind controalele și inspecțiile la fața
locului efectuate de Comisie în scopul protejării intereselor financiare
ale Comunităților Europene împotriva fraudei și a altor abateri
(JO L 292, 15.11.1996, p. 2).
[15]             Regulamentul (UE, Euratom) nr. 883/2013 al
Parlamentului European și al Consiliului din 11 septembrie 2013 privind
investigațiile efectuate de Oficiul European de Luptă Antifraudă
(OLAF) și de abrogare a Regulamentului (CE) nr. 1073/1999 al Parlamentului
European și al Consiliului și a Regulamentului (Euratom) nr. 1074/1999
al Consiliului (JO L 248, 18.9.2013, p. 1).
[16]             ABM (activity based management): gestiune pe
activități – ABB (activity based budgeting): întocmirea bugetului pe
activități.
[17]             Explicațiile privind modurile de gestiune, precum
și trimiterile la Regulamentul financiar sunt disponibile pe site-ul
BudgWeb: http://www.cc.cec/budg/man/budgmanag/budgmanag_en.html
[18]             Dif. = credite diferențiate / Nedif. = credite
nediferențiate.
[19]             AELS: Asociația Europeană a Liberului Schimb. 
[20]             Țările candidate și, după caz,
țările potențial candidate din Balcanii de Vest.
[21]             Asistență tehnică și/sau
administrativă și cheltuieli de sprijin pentru punerea în aplicare a
programelor și/sau a acțiunilor UE (fostele linii „BA”), cercetare
indirectă și cercetare directă.
[22]             Conform descrierii de la punctul 1.4.2. „Obiectiv(e)
specific(e)…” 
[23]             Anul N este anul în care începe punerea în aplicare a
propunerii/inițiativei.
[24]             Asistență tehnică și/sau
administrativă și cheltuieli de sprijin pentru punerea în aplicare a
programelor și/sau a acțiunilor UE (fostele linii „BA”), cercetare
indirectă și cercetare directă.
[25]             AC= agent contractual; AL= agent local; END= expert
național detașat. INT = personal pus la dispoziție de
agenți de muncă temporară; JED = expert tânăr în
delegații. 
[26]             Subplafonul pentru personal extern acoperit din creditele
operaționale (fostele linii „BA”).